กรุงไทยเข้มเอสเอ็มอีหวั่นกลายเป็นหนี้เน่า
&#8220;กรุงไทย&#8221; คุมเข้มเอสเอ็มอี หวั่นค่าเงินผันผวนเพิ่มหนี้เน่า ชี้กลุ่มโรงแรม ท่องเที่ยวอาการหนัก
12 ส.ค. 2554

“กรุงไทย” คุมเข้มเอสเอ็มอี หวั่นค่าเงินผันผวนเพิ่มหนี้เน่า ชี้กลุ่มโรงแรม ท่องเที่ยวอาการหนัก 
นายเวทย์ นุชเจริญ ผู้ช่วยกรรมการผู้จัดการอาวุโส สายงานธุรกิจขนาดกลาง ธนาคารกรุงไทย กล่าวว่า ขณะนี้ธนาคารอยู่ระหว่างการติดตามและเฝ้าระวังความเสี่ยงอย่างใกล้ชิดในกลุ่มลูกค้าเอสเอ็มอีที่ได้รับผลกระทบจากความผันผวนของเศรษฐกิจโลก 
สำหรับลูกค้ากลุ่มได้รับผลกระทบมีทั้งในกลุ่มผู้ส่งออกที่มีฐานสินเชื่ออยู่ราว 2.7 หมื่นล้านบาท หรือราว 10% ของฐานสินเชื่อรวม กลุ่มธุรกิจบริการที่มีฐานสินเชื่ออยู่ 7 หมื่นล้านบาท และกลุ่มอุตสาหกรรมเกษตรที่ได้รับผลกระทบจากโรคระบาดและอุทกภัย ตั้งเป้ารักษาระดับหนี้เสียที่ 2% 
ทั้งนี้ ธนาคารได้กำหนดให้ลูกค้าเอสเอ็มอีที่ทำธุรกิจส่งออกเป็นเงินสกุลเหรียญสหรัฐทุกรายต้องจองสัญญาซื้อขายเงินล่วงหน้า เพื่อป้องกันความเสี่ยงจากอัตราแลกเปลี่ยนที่ผันผวน 
นอกจากนี้ ยังแนะนำให้เริ่มหันมาใช้เครื่องจักรในการผลิตเพื่อลดผลกระทบจากนโยบายปรับขึ้นค่าจ้างของรัฐบาล พร้อมมองหาตลาดใหม่ในภูมิภาคอาเซียน โดยเฉพาะประเทศอินโดนีเซียที่มีขนาดใหญ่และตลาดมีความใกล้เคียงกับไทย
“ตอนนี้ลูกค้ากังวลเรื่องความผันผวนของค่าเงินกันค่อนข้างมาก เราจึงให้กลุ่มลูกค้าส่งออกที่เป็นเงินเหรียญสหรัฐ ทำป้องกันความเสี่ยงทั้งหมด แต่เขาจะใช้สิทธิหรือไม่ใช้ก็ได้ เพราะปัญหานี้น่าจะซึมยาว ลูกค้าที่ส่งออกไปจีน เช่น ยางพาราและข้าวก็มีความเสี่ยง จากการที่จีนถือครองพันธบัตรสหรัฐเอาไว้ถึง 1.5 ล้านล้านเหรียญสหรัฐ ในรอบที่ผ่านมามีลูกค้ากลุ่มโรงสีที่เก็งกำไรจากค่าเงินเจ็บตัวไปหลายราย ขาดทุนกัน 20-30 ล้านบาท” นายเวทย์ กล่าว
ขณะที่ธุรกิจโรงแรม มองว่าขณะนี้เริ่มน่าเป็นห่วง เพราะวิกฤตการเงินในสหรัฐและยุโรปจะส่งผลให้จำนวนนักท่องเที่ยวลดลง โดยล่าสุดธนาคารได้ส่งเจ้าหน้าที่ลงสำรวจกิจการลูกค้า 40 แห่ง บนเกาะสมุย พร้อมเสนอการปรับเงื่อนไขในการผ่อนชำระหนี้ในกรณีที่พบว่าลูกค้ามีปัญหา 
“กลุ่มโรงแรมระยะหลังมานี้เราไม่ได้ปล่อยให้รายใหม่เลย เพราะการท่องเที่ยวในปีนี้อาจได้รับผลกระทบ” นายเวทย์ กล่าว